Stormweer vir Kaap voorspel | Maroela Media
Stormweer vir Kaap voorspel
Swaar reën word vir gedeeltes van die Wes-Kaap voorspel. (Argieffoto: pixabay)
Kapenaars kan regstaan vir stormweer wat van Woensdagaand in die streek verwag word.
Die Suid-Afrikaanse Nasionale Weerdiens sê 'n laedrukstelsel gaan van môreaand tot Donderdag wydverspreide buie en donderbuie, sterk wind en rowwe seetoestande meebring.
Swaar reënbuie word van Woensdagaand in veral die Overberg-streek, Tuinroetedistrik, dele van die Kaapse Wynland en Kaapse metropool verwag.
Tussen 30 mm en 50 mm reën word oornag voorspel, met die Overberg-streek wat tot soveel as 60 mm tot 100 mm in dieselfde tyd kan verwag.
Rowwe seetoestande weens die sterk wind word tussen Kaap Columbine en Stilbaai voorspel en sterk wind kan lei tot golwe van tussen 4 m en 5,5 m.
Die weerdiens waarsku dat bote moontlik moeilik in die omstandighede kan koers hou en daar is 'n verhoogde gevaar tydens bedrywighede soos rotsvisvang.
Die weerdiens sê hy neem ook kennis van 'n Facebook-boodskap – wat nie deur die weerdiens uitgestuur is nie – wat groot paniek onder mense veroorsaak.
"'n Sterk suidoostewind oor die suidwestelike gedeelte van die Wes-Kaap word gewoonlik verbind met mooiweer. Soms kan die bykomende teenwoordigheid van 'n laedrukstelsel – soos in dié geval – moontlik lei tot 'n koel, vogtige suidoostewind wat in die volksmond bekend staan as 'n swart suidooster."
Die weerdiens sê die ontwikkeling van 'n swart suidoostewind, oftewel die Kaapse Dokter, is heeltemal moontlik, gegewe die verwagte sirkulasiepatroon, maar dat mense nie bekommerd moet wees oor "sensasionele mediaberigte" op sosialemediaplatforms nie.